જેરેથ જેવો માણસ પણ આવી રહેલી ભયાનક પરિસ્થિતિને અગાઉથી સમજી શક્યો ન હતો. રશિયામાં પોતાને મળેલી અમાપ સફળતાનો ભરપૂર લાભ જર્મન આર્મિ ઊઠાવી રહ્યું હોય એમ લાગતું હતું. એટલે સુધી કે, જર્મનો આટલા ભયાનક યુદ્ધમોરચા સુધી પહોંચી ગયાની વાતને બીબીસી પોતે પણ માની શકતું ન હતું! યુદ્ધમેદાનમાં જરૂર પડે એવાં વાસણો મોકલવા માટે યુદ્ધ સરંજામ ખાતા તરફથી ઓસ્કરને ઉપરાછાપરી ઓર્ડર મળી રહ્યા હતા. ઓર્ડરની સાથે આવતા પત્રોમાં નીચે જનરલ જુલિઅસ શિન્ડલર તરફથી પ્રશંસાના શબ્દો પણ લખાઈને આવતા હતા. નીચલી કક્ષાના કેટલાયે અધિકારીઓ ફોન પર ઓસ્કરને શુભેચ્છાઓ પાઠવતા હતા. પોતાને મળી રહેલા ઓર્ડર અને શુભેચ્છાઓને ઓસ્કર યોગ્ય પ્રતિભાવ સાથે સ્વીકારી લેતો હતો. પરંતુ પુત્ર સાથે સમાધાન થયાના ઉત્સાહમાં આવીને પિતાએ લખેલા ભાવનાસભર પત્રો ઓસ્કરને મળે, ત્યારે તેને પરસ્પર વિરોધાભાસથી છલકતો આનંદ મળી રહેતો હતો! તેના પિતા લખતા હતા, કે આ પરિસ્થિતિ લાંબી નહીં ચાલે. હિટલર બહુ લાંબુ નહીં ટકે. આખરે અમેરિકા તેના પર હુમલો કરશે જ. અને રશિયનો? હે ઇશ્વર, કોઈએ એ સરમુખત્યારને કહ્યું છે ખરું કે ત્યાં કેટલા નાસ્તિક અને નિર્દયી લોકો રહે છે? પિતાના પત્રોને હસવામાં કાઢી નાખતા ઓસ્કરને આવા વિરોધાભાસી આનંદ સામે કોઈ જ તકલીફ ન હતી! વિરોધાભાસી એ રીતે, કે એક તરફ હથિયાર નિરીક્ષક વિભાગ તરફથી તેને મળેલા કોન્ટ્રાક્ટ દ્વારા થતા આર્થિક ફાયદાથી એ ખુશ હતો, તો બીજી તરફ પિતાના આવા સરકાર વિરોધી પત્રો મેળવીને! પિતૃપ્રેમવશ, ઉશ્કેરાટભર્યા પત્રોના અને તેનાથી મળતા આનંદના પ્રતિભાવરૂપે, ઓસ્કર દર મહિને હેન્સને એક હજાર જર્મન માર્ક મોકલી આપતો હતો.